CELEX: 32008H0355
Language: fi
Date: 2007-12-05 00:00:00
Title: Komission suositus, annettu 5 päivänä joulukuuta 2007 , EY:n perustamissopimuksen 20 artiklan tekstin liittämisestä passeihin (tiedoksiannettu numerolla K(2007) 5841)

6.5.2008   
            
            
               FI
            
            
               Euroopan unionin virallinen lehti
            
            
               L 118/30
            
         
      KOMISSION SUOSITUS,
   annettu 5 päivänä joulukuuta 2007,
   EY:n perustamissopimuksen 20 artiklan tekstin liittämisestä passeihin
   (tiedoksiannettu numerolla K(2007) 5841)
   (2008/355/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen ja erityisesti sen 211 artiklan,
   sekä katsoo seuraavaa:
   
               (1)
            
            
               Euroopan yhteisön perustamissopimuksen 20 artiklan mukaan sellaisilla unionin kansalaisilla, joiden kotijäsenvaltiolla ei ole edustusta jossakin kolmannessa maassa, on oikeus saada suojelua minkä tahansa muun kyseisessä maassa edustettuna olevan jäsenvaltion diplomaatti- ja konsuliviranomaisilta samoin edellytyksin kuin kyseisten jäsenvaltioiden kansalaisilla. Tämä oikeus vahvistetaan myös Euroopan unionin perusoikeuskirjan 46 artiklassa.
            
         
               (2)
            
            
               Heinäkuussa 2006 julkistettu Eurobarometri-kysely osoitti, että valtaosa unionin kansalaisista ei tunne EY:n perustamissopimuksen 20 artiklaa ja sen merkitystä. Vain 23 prosenttia haastatelluista ilmoitti tuntevansa EY:n perustamissopimuksen 20 artiklan tarjoamat mahdollisuudet. Lisäksi kävi ilmi, että puolet unionin kansalaisista arvelee matkustavansa kolmen seuraavan vuoden aikana johonkin kolmanteen maahan.
            
         
               (3)
            
            
               Ehdotus EY:n perustamissopimuksen 20 artiklan tekstin liittämisestä passeihin, jotta kansalaiset saisivat tietoa oikeuksistaan, esitettiin Michel Barnierin 9 päivänä toukokuuta 2006 esittämässä selvityksessä ”For a European Civil protection force: Europe aid” (Euroopan pelastuspalvelujoukot: Euroopan apu). Neuvoston puheenjohtajavaltio kehotti 15 päivänä kesäkuuta 2006 jäsenvaltioita harkitsemaan, voitaisiinko EY:n perustamissopimuksen 20 artiklan teksti liittää passeihin, niin että unionin kansalaiset saisivat tietoa oikeuksistaan (1).
            
         
               (4)
            
            
               Komissio julkaisi 28 päivänä marraskuuta 2006 vihreän kirjan diplomaatti- ja konsuliviranomaisten Euroopan unionin kansalaisille antamasta suojelusta kolmansissa maissa (2). Siinä ehdotettiin useita mahdollisia toimenpiteitä, joiden avulla unionin kansalaisten suojelua voitaisiin vahvistaa. Ehdotettiin suositeltavaksi, että jäsenvaltiot lisäisivät EY:n perustamissopimuksen 20 artiklan tekstin passeihin, koska tämä olisi tehokas keino muistuttaa kansalaisia heidän oikeuksistaan. Ehdotus sai laajaa kannatusta jäsenvaltioilta, kansalaisyhteiskunnalta, kansalaisilta ja muilta EU:n toimielimiltä (3)
                   (4). Lisäksi on ehdotettu, että perustettaisiin erityinen EU:n verkkosivusto, jonka kautta kansalaiset saisivat tietoa oikeudestaan diplomaatti- ja konsuliviranomaisten tarjoamaan suojeluun EY:n perustamissopimuksen 20 artiklan mukaisesti, ja että verkkosivuston osoite lisättäisiin kansallisiin passeihin.
            
         
               (5)
            
            
               Passien myöntäminen kuuluu jäsenvaltioiden toimivallan piiriin. Yhtenäinen passin kaava otettiin käyttöön jäsenvaltioiden hallitusten edustajien päätöslauselmalla 23 päivänä kesäkuuta 1981 (5). Lisäksi yhteisön tasolla on annettu toimenpiteitä passien turvamääräyksistä. Passien turvaamiseksi väärennöksiltä on otettu käyttöön passien turvallisuutta koskevat vähimmäisvaatimukset jäsenvaltioiden hallitusten edustajien päätöslauselmalla 17 päivänä lokakuuta 2000 (6). Joulukuun 13 päivänä 2004 annettiin neuvoston asetus, jossa jäsenvaltiot velvoitetaan sisällyttämään passeihin biometriset tunnisteet viimeistään 28 päivänä elokuuta 2006 ja tallentamaan passeihin eräitä lisätietoja viimeistään 28 päivänä kesäkuuta 2007 (7).
            
         
               (6)
            
            
               Passiin olisi lisättävä EY:n perustamissopimuksen 20 artiklan teksti passin myöntävän jäsenvaltion virallisella kielellä tai virallisilla kielillä.
            
         
               (7)
            
            
               Riittäisi, jos passiin lisättäisiin EY:n perustamissopimuksen 20 artiklan ensimmäinen virke. Toinen virke koskee jäsenvaltioiden velvollisuutta aloittaa suojelun turvaamiseksi tarvittavat kansainväliset neuvottelut, eikä se siten koske suoraan kansalaisia.
            
         
               (8)
            
            
               Komissio aikoo perustaa verkkosivuston, jolla annetaan käytännön tietoa konsuliavusta, muun muassa kolmansissa maissa sijaitsevien jäsenvaltioiden edustustojen ajan tasalla olevat yhteystiedot. Olisi hyödyllistä lisätä tämän verkkosivuston osoite kansallisiin passeihin yhdessä EY:n perustamissopimuksen 20 artiklan kanssa, koska kyseessä on tätä oikeutta koskeva yhteinen tietolähde.
            
         
               (9)
            
            
               Jäsenvaltioiden hallinnollisen rasituksen minimoimiseksi olisi suositeltava, että jäsenvaltiot lisäävät EY:n perustamissopimuksen 20 artiklan tekstin vasta 1 päivän heinäkuuta 2009 jälkeen myönnettäviin uusiin passeihin.
            
         
               (10)
            
            
               Jotta myös ne kansalaiset, joiden passiin ei ole lisätty viittausta EY:n perustamissopimuksen 20 artiklaan, saisivat tietoa oikeuksistaan, olisi suositeltava, että passien takakannen ulkopuolelle kiinnitetään tarra.
            
         
               (11)
            
            
               EY:n perustamissopimuksen 20 artiklan tekstin lisääminen passeihin lisäisi merkittävästi kansalaisten tietoa oikeudesta saada diplomaatti- ja konsuliviranomaisilta suojelua ja aiheuttaisi jäsenvaltioille vain kohtuulliset kustannukset.
            
         SUOSITTAA:
   
               1.
            
            
               että jäsenvaltiot lisäävät 1 päivän heinäkuuta 2009 jälkeen myönnettäviin passeihin Euroopan yhteisön perustamissopimuksen 20 artiklan ensimmäiseen virkkeen ja viittauksen EU:n verkkosivustoon (http://ec.europa.eu/consularprotection).
            
         
               2.
            
            
               että jäsenvaltiot toimittavat ennen 1 päivää heinäkuuta 2009 myönnettyjen passien haltijoille tarran, jossa on 1 kohdassa tarkoitetut tiedot.
            
         
               3.
            
            
               että jäsenvaltiot ilmoittavat komissiolle 18 kuukauden kuluttua tämän suosituksen julkaisemisesta Euroopan unionin virallisessa lehdessä toimenpiteistä, jotka ne ovat toteuttaneet tämän suosituksen perusteella.
            
         
      Tehty Brysselissä 5 päivänä joulukuuta 2007.
      
         
            Komission puolesta
         
         Franco FRATTINI
         
         
            Varapuheenjohtaja
         
      
   
   
      (1)  Neuvoston asiak. 10551/06 ”Euroopan unionin hätätila- ja kriisivalmiuksien vahvistaminen”, 15.6.2006.
   
      (2)  KOM(2006) 712 lopullinen.
   
      (3)  Euroopan parlamentin lausunto A6–0454/2007.
   
      (4)  Euroopan talous- ja sosiaalikomitean lausunto: SOC/262 (CESE 425/2007).
   
      (5)  EYVL C 241, 19.9.1981, s. 1.
   
      (6)  EYVL C 310, 28.10.2000, s. 1.
   
      (7)  Neuvoston asetus (EY) N:o 2252/2004, annettu 13 päivänä joulukuuta 2004, jäsenvaltioiden myöntämien passien ja matkustusasiakirjojen turvatekijöitä ja biometriikkaa koskevista vaatimuksista (EUVL L 385, 29.12.2004, s. 1).